Hydro Aluminium i Sunndal, sett fra toppen av Litlkalkinn (1389 moh.) Foto:Carl S. Bjurstedt
**Hydro Aluminium AS**, tidligere **AS Årdal og Sunndal Verk** (**ÅSV**), er et heleid datterselskap av Norsk Hydro.

Norsk Hydro produserer aluminium ved fem verk i Norge: Sunndal, Høyanger, Årdal, Husnes og Karmøy. I tillegg har verket et valse- og resirkuleringsanlegg i Holmestrand. Hovedkontoret til Hydro er på Vækerø i Oslo. Hydro har også et aluminumsverk i Brasil og er deleier i aluminiumsverk i Qatar, Slovakia, Canada og Australia.

Hydro kjøper 18 TWh over 20 år fra Fosen Vind til sine aluminiumverk.

Verket framstiller aluminium ved bruk av elektrolyse. 4% av elektrisitetsproduksjonen i Norge blir brukt til å lage aluminium ved Sunndal Verk.

Produksjon
----------

I 2021 var produksjonen ved de heleide verkene (i tusen tonn primæraluminium): Albras i Brasil 427, Sunndal 423, Karmøy 266, Årdal 201, Husnes 169 og Høyanger 66.

Historie
--------

### Norsk Aluminium Company

Utdypende artikkel: Hydro Høyanger Metallverk

Norsk Aluminium Company (Naco) i Høyanger ble etablert i 1915 med basis i Høyangers vannkraftressurser.

Aktieselskapet Høyangfaldene, som det først het, bygde ut vannkraft for å skaffe elektrisk kraft til aluminiumsverket.

I 1919 ble datterbedriften Nordisk Aluminiumindustri A/S etablert i Holmestrand for produksjon av kjøkkenutstyr, blant annet kasseroller. Her ble merkevaren Høyang utviklet, med produkter som kaffekjeler, saftkokere og trykkokere. Naco hadde også datterselskaper i Sverige og Danmark. I 1922 ble det amerikanske selskapet Alcoa medeier med halvparten av aksjene. I 1928 overtok det kanadiske aluminiumskonsernet Alcan Alcoas aksjer. I 1969 ble selskapet innlemmet i Årdal og Sunndal Verk.

### Årdal og Sunndal Verk

Årdal og Sunndal Verk (ÅSV) ble opprettet som det statlige aluminiumselskapet Årdal Verk i 1947 og bygde først ferdig aluminiumsverket i Årdal som var påbegynt av den tyske okkupasjonsmakten under andre verdenskrig. 

Det tyske selskapet A/S Nordag begynte i 1941 å bygge aluminiumsfabrikker i Årdal og i Saudasjøen. Etter frigjøringen i 1945 tilfalt Nordag den norske stat. Årdal verk startet aluminiumsproduksjon i 1948. I 1951 vedtok Stortinget bygging av et aluminimusverk på Sunndalsøra, og selskapet fikk da navnet Årdal og Sunndal Verk. Aluminiumproduksjonen i Sunndal startet i 1954.

I 1967 kjøpte Alcan halvparten av aksjene i ÅSV, mens den norske stat ble største enkeltaksjonær i Alcan. Alcan hadde fra før aluminiumsverk i Høyanger og fabrikk for videreforedling i Holmestrand. Disse ble innlemmet i ÅSV.

Halvparten av Alcans aksjer i ÅSV ble kjøpt tilbake av Staten i 1974, og de resterende aksjene ble kjøpt i 1979.

ÅSV ble i 1986 fusjonert med Norsk Hydros lettmetalldivisjon, og det nye selskapet fikk navnet Hydro Aluminium.

Referanser
----------

1. ↑  Ståle Langørgen. «Hydro kjøper strøm fra Fosen-turbinene». *Adresseavisen*. Arkivert fra originalen 8. mars 2016. Besøkt 19. mars 2016.
2. ↑  Lerstad, Ivar Karsten (2009 (2001)). «3.5». *Kosmos* (4. Utgave 2. Opplag utg.). Aurskog, Norge: Cappelen Damm As. s. 71. ISBN 978-82-02-28785-6. «4% av elektrisitetsproduksjonen i Norge blir brukt til elektrolyse av aluminium på Sunndalsøra.»  Sjekk datoverdier i `|dato=` (hjelp)
3. ↑  Årsrapport for 2021, side 184.
4. ↑  Fasting, s. 5
5. ↑  Kristin. «Hvorfor Hydro Aluminium Holmestrand». Aluminiummuseet i Holmestrand. Besøkt 14. november 2016.
6. ↑  Høyheim, Kjell Jarle (1981). *Fagrørsla i Høyanger, 1916-1930*. Bergen. s. 180.
7. ↑  Owe, Aage W. (1966). *industribedrift blir til*. Norges handelshøyskole.
8. ↑  Flatebø, Einar (1973). *A/S Årdal og Sunndal verk*. Bergen. s. 1–2.
9. ↑  *Kraftintensiv industri*. Oslo: Universitetsforlaget. 1979. s. 38. ISBN 8200705307.

Litteratur
----------

* Kåre Fasting (1965). *Norsk aluminium gjennom 50 år: forhistorie og historikk 1915-1965: Aktieselskapet Norsk aluminium company, A/S Nordisk aluminiumindustri*. Oslo: Høyang.
* *Fra fossen til kasserollen – en orientering om ÅSV-gruppen*. Årdal og Sunndal Verk. 1971.

Eksterne lenker
---------------

* Nøkkelopplysninger fra Enhetsregisteret
* Om Hydro. hydro.com

|  |  |
| --- | --- |
| Oppslagsverk/autoritetsdata | VIAF **·** Forvaltningsdatabasen **·** Brønnøysundregistrene
 |